Flatåsen

Flatåsen er en bydel som ligger sørvest i Trondheim kommune og grenser til Bymarka i vest, Saupstad i sør og Byåsen i nord. Navnet kommer fra en lokal gård som ligger nordøst på Flatåsen. Administrativt ligger Flatåsen under Lerkendal bydel.

En person som bor eller kommer fra Flatåsen, kalles flatåsing.

Historie
 Boligbygging 
Før 1960-tallet var Flatåsen en gård, og resten av området bestod av skog og myr. I 1965 ble det bestemt at området rundt Saupstad og Flatåsen skulle planlegges og senere utbygges. Kommunen kjøpte opp areal i området, og reguleringsplanen for området sa at utbyggingen skulle være basert på «konsentrert boligbygging i den nye drabantbyen», altså boligblokker. 

Planleggings- og utbyggingsjobben ble gitt til Norske Boligbyggelags Landsforbund (NBBL), og de anslo innbyggertallet i den nye bydelen til omtrent 5000. Mot juletider 1969 fikk A/S Huseby-Flatås Utbyggingsselskap (HUUB) formelt jobben som utbygger av NBBL, og de foreslo rekkehus istedenfor blokk som hovedtypen bolig. Da sank antallet anslåtte innbyggere fra 5000 til 4300. HUUB mente også at byen skulle lages som et bomiljø, og ikke bare et sted hvor folk skulle bo. De planla, i tillegg til boligområder, næringsindustri på området slik at flatåsingene kunne jobbe i nærområdet, noe som fortsatt finnes på Flatåsen. 

Det første som ble bygd på Flatåsen etter HUUBs planer, var de store lavblokkene på Øvre Flatåsen. Etter hvert fulgte Skogheim etter, og mot slutten av 1970-tallet var store deler av Flatåsen under utbygging. Furuhaugen skole, nå Flatåsen skole øvre bygg, ble åpnet i 1977, og Flatåsen skole, nå nedre bygg, var ferdig i 1982. I åttiårene ble deler av Nedre Flatåsen fullført, og i midten av tiåret ble villastrøket Flatåstoppen privat oppkjøpt og utbygd. 

Fra 2003 ble områdene rundt Kulsås gård kjøpt opp. I løpet av to til tre år ble det bygd villaområde i nord og rekkehus og blokker på sørsiden av området.
Skoletilbud
Granskogen skole var en alternativ skole i industriområdet på Flatåsen. Skolen ble grunnlagt i 1991 som en skole for elever som ikke fant seg til rette i det vanlige utdanningstilbudet. Det alternative skoleopplegget var basert både praktiske og teoretiske fag. Granskogen tilbød også opplæring for voksne og de med etnisk minoritetsbakgrunn. I 2009 omorganiserte Trondheim kommune opplæringstilbudet. Da ble Granskogen skole slått sammen med Senter for voksenopplæring og Logopedisk senter, og ble en del av Enhet for voksenopplæring.

Flatåsen skole er den eneste barne- og ungdomsskolen på Flatåsen, og har omtrent 850 elever. Skolen ligger på Øvre Flatåsen på skillet mellom boligblokkene og rekkehusene i området. I 2002 ble Furuhaugen skole og Flatåsen skole slått sammen til Flatåsen skole, som ble Norges største barne- og ungdomsskole. De to byggene på skolen ble kalt øvre og nedre bygg.

Næringsliv
Flatåsen ble regulert med industriområder, og nå er det 40–50 ulike bedrifter som opererer på området. Flatåsen har to matbutikker, Europris, to frisørsalonger, to restauranter, en hudpleiesalong, fysioterapi, to fotterapeuter døgnåpent treningssenter og en mengde servicebasert næringsliv på Flatåsen senter, samt offentlige instanser som legesenter og skolehelsetjeneste.

 Kollektivtilbud 
Fra 12. november 2001 til 12. august 2013 var det buss nr. 7 Vikåsen – Sentrum – Flatåsen som trafikkerte Flatåsen, men det ble fra 12. august 2013 endret til buss nr. 6 Væretrøa – Sentrum – Flatåsen, som sluttet å gå 2. august 2019.

Fra 3. august 2019 består kollektivtilbudet på Flatåsen av matebuss nr. 40 Flatåsen – Tonstadkrysset (man kan bytte til metrobuss 1 eller 2 på Tonstadkrysset), buss nr. 16 Torgardstrøa – City Syd – Flatåsen og buss nr. 23 Sandmoen – Hallset (utenfor rushtid) / Sandmoen – Flatåsen – Byåsen – Pirbadet (i rushtiden).thumb|Flatåsen skole, øvre bygg.

 Idrett 
Flatåsen har et eget idrettslag, Flatås Idrettslag (FIL). Idrettslaget som ble stiftet 11. juli 1979, satser på breddeidrett; Flatås Idrettslag har syv avdelinger som alle bedriver ulike idretter: fotball, langrenn, hockey, friidrett, håndball, trim og idrettsskolen. 

 Skolekorps 
Det finnes et eget skolekorps i bydelen, Flatåsen skolekorps. Korpset ble stiftet 18. mars 1981 under navnet Furuhaugen & Flatåsen skolekorps, og byttet senere navn til Flatåsen skolekorps da de to skolene i området i 2002 ble slått sammen. Korpset er det eneste i den nordlige Heimdalsbyen, altså Kolstad, Saupstad, Flatåsen og Romolslia. Derfor har korpset medlemmer fra alle disse områdene.

 Veier ved Flatåsen 
 Øvre Flatåsveg
 Midtre Flatåsveg
 Nedre Flatåsveg
 Flatåsenget
 Flatåstoppen
 Høgreina
 Buengvegen
 Anton Bergs veg

Boligområder 
Flatåsen kan deles opp i ti boligområder og borettslag. Disse er rangert fra vest til øst:
 Kulsås
 Flatåstoppen
 Kolsåsen
 Høgreina
 Øvre Flatåsen
 Skogheim
 Flatåsenget
 Nordre Flatåsen
 Nedre Flatåsen
 Buenget
 Midtre Flatåsvei

Referanser

 Litteratur 

Eksterne lenker
 Kart over Flatåsen på Gulesider.no/kart
 Flatåsen skole
 Flatåsen Idrettslag
 Flatåsen Skolekorps
 Flatås Søndre

Kategori:Lerkendal (bydel)
Kategori:Strøk i Trondheim